Diari Oficial de la Generalitat Valenciana


Sumari del DOGV 7792, del 27-05-2016 (2016/3797)

ORDRE 3/2016, de 23 de maig, de la Conselleria d'Economia Sostenible, Sectors Productius, Comerç i Treball, per la qual es modifica l'Ordre 8/2015, de 23 de novembre, per la qual s'aproven les bases reguladores i es determina el programa de formació per a l'ocupació per a la realització d'accions formatives dirigides prioritàriament a persones ocupades.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/05/23/3/dof/vci/html**

### Dades del document

Número de DOGV
:   7792

Data del DOGV
:   27-05-2016

Secció del DOGV
:   I. DISPOSICIONS GENERALS

Número del document
:   2016/3797


Data del document
:   23-05-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 3/2016, de 23 de maig, de la Conselleria d'Economia Sostenible, Sectors Productius, Comerç i Treball, per la qual es modifica l'Ordre 8/2015, de 23 de novembre, per la qual s'aproven les bases reguladores i es determina el programa de formació per a l'ocupació per a la realització d'accions formatives dirigides prioritàriament a persones ocupades. [2016/3797]  
PREÀMBUL  
  
En data 26 de novembre de 2015, es va publicar en el Diari Oficial de la Comunitat Valenciana l'Ordre 8/2015, de 23 de novembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores i es determina el programa de formació per a l'ocupació per a la realització d'accions formatives dirigides prioritàriament a persones ocupades.  
En l'article 3.1 d'aquesta ordre s'estableix que només podran ser entitats beneficiàries d'aquestes ajudes els centres o entitats de formació acreditats o inscrits en el Registre de Centres i Entitats de Formació Professional per a l'Ocupació de la Comunitat Valenciana, que disposen del corresponent número/s de cens en la data publicació de la convocatòria.  
  
En data 22 de desembre de 2015, es presenta reclamació davant de la Secretaria del Consell per a la Unitat de Mercat (SECUM) i se sol·licita la tramitació del procediment previst en l'article 26 de la Llei 20/2013, de 9 de desembre, de Garantia de la Unitat de Mercat, on s'al·lega que el requisit exigit als sol·licitants d'ajuda en l'article 3.1 esmentat en l'antecedent de fet anterior, vulnera la llibertat d'establiment i de circulació dels operadors econòmics.  
En l'informe de 30 de desembre de 2015, de la Comissió Nacional dels Mercats i de la Competència, sobre la reclamació presentada, a l'empara de l'article 26 de la Llei de Garantia de la Unitat de Mercat, contra l'exigència d'acreditació o inscripció en el registre de la comunitat autònoma que atorga la subvenció, s'exposa el criteri interpretatiu aplicat per la SECUM en diversos informes en matèria de subvencions a activitats formatives per a l'ocupació i s'hi assenyala que:  
  
«Cal considerar, per tant, que atés que la mateixa naturalesa de la política de subvencions dutes a terme per les autoritats públiques en el marc de la seua activitat de foment (en aquest supòsit, foment de l'ocupació) exigeix una certa territorialitat dels seus efectes, l'activitat que haja de rebre les eventuals mesures de foment (formació per a l'ocupació) tindrà connexió directa amb l'àmbit territorial on l'entitat concedent desenvolupa la seua activitat de foment (treballadors i treballadores ocupats a la Comunitat Autònoma). Si bé, en virtut de la LGUM s'ha d'entendre que aquesta connexió amb l'àmbit territorial no pot establir-se exclusivament en relació amb l'existència d'un domicili social o un establiment físic concret en un determinat territori sinó, per exemple, per la generació d'activitat econòmica en aquest amb base en possibles diferents indicadors, -vendes, ocupació generada, prestació de serveis a un determinat tipus de client, etc.»  
Continua l'informe matisant que cal assenyalar, no obstant això, que l'exigència de vinculació de les empreses beneficiàries amb la comunitat que atorga la subvenció haurà de referir-se únicament a l'activitat subvencionada en concret.  
Això és, i en el cas específic de l'article 3 de l'Ordre valenciana 8/2015, podria exigir-se que els fons públics foren destinats a impartir formació a treballadors, autònoms o empreses residents o domiciliats a la Comunitat Valenciana.  
En data 12 de gener de 2016, la Secretaria del Consell per a la Unitat de Mercat emet un informe en què es conclou que el requisit d'acreditació o inscripció en el Registre de Centres i Entitats de Formació Professional per a l'Ocupació de la Comunitat Valenciana exigit a les empreses de formació beneficiàries de subvencions en l'àmbit de la Comunitat Valenciana, resulta contrari als principis de no-discriminació i eficàcia nacional dels articles 18 i 20 de la Llei 20/2013, de 9 de desembre, de Garantia de la Unitat de Mercat.  
Les acreditacions o inscripcions en registres tenen validesa nacional, per la qual cosa no cal sol·licitar un registre específic en un determinat àmbit territorial concret per a l'obtenció d'avantatges econòmics.  
En l'article 15.2 de la Llei 30/2015, de 9 de setembre, per la qual es regula el sistema de formació professional per a l'ocupació en l'àmbit laboral, s'estableix que la competència per a efectuar l'acreditació i/o inscripció esmentada correspondrà a l'òrgan competent de la comunitat autònoma en què radiquen les instal·lacions i els recursos formatius de l'entitat de formació interessada.  
En l'últim paràgraf de l'article 15.4 de la mateixa llei s'estableix que, en tot cas, l'acreditació i/o inscripció serà única i vàlida per a la prestació de serveis en tot el territori nacional, d'acord amb el que preveu l'article 20 de la Llei 20/2013, de 9 de desembre, de Garantia de la Unitat de Mercat.  
En l'article 15.3 de la Llei 30/2015, de 9 de setembre, s'estableix que per a l'acreditació i/o inscripció de les entitats de formació en l'especialitat o especialitats formatives de què es tracte, aquelles hauran de disposar d'instal·lacions i recursos humans suficients que garantisquen la seua solvència tècnica per a impartir la formació, tant teòrica com pràctica, així com la qualitat d'aquesta. Les instal·lacions i els recursos podran ser propis o bé de titularitat de terceres entitats privades o públiques, quan això no implique subcontractar l'execució de l'activitat formativa, i en aquest cas caldrà aportar el corresponent acord o contracte de disponibilitat.  
La disposició transitòria primera de la llei esmentada estableix que no es podrà subcontractar amb tercers l'execució de l'activitat formativa que se'ls adjudique, i no es considerarà subcontractació a aquests efectes la contractació del personal docent.  
D'acord amb el que disposen les normes esmentades i inspirant-se en el principi que l'obligació de desenvolupar l'activitat subvencionada és personalíssima del beneficiari ja que la concessió es fa intuitu personae, la subcontractació queda prohibida expressament; en conseqüència, ha de ser l'entitat acreditada/inscrita la que execute les actuacions subvencionades per si mateixa.  
Per tot l'anterior, fent ús de les facultats que em confereixen la Llei 5/1983, de 30 de desembre, del Consell, i el Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, conforme el Consell Valencià de Formació Professional i conforme el Consell Jurídic Consultiu de la Comunitat Valenciana,  
  
  
  
ORDENE  
  
Article únic  
Aprovar la modificació de l'article 1 apartat 1 i de l'article 3 apartat 1 de l'Ordre 8/2015, de 23 de novembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores i es determina el programa de formació per a l'ocupació per a la realització d'accions formatives dirigides prioritàriament a persones ocupades, per a adaptar-la al que preveu la Llei 20/2013, de 9 de desembre, de Garantia de la Unitat de Mercat, que queden redactats d'acord amb el que s'arreplega en l'annex a aquesta ordre, i mantenir la resta d'apartats dels articles esmentats en els seus propis termes.  
  
  
DISPOSICIÓ FINAL  
  
Única. Entrada en vigor  
Aquesta disposició de caràcter general entrarà en vigor l'endemà de la seua publicació en el Diari Oficial de la Comunitat Valenciana.  
  
València, 23 de maig de 2016  
  
El conseller d'Economia Sostenible,   
Sectors Productius, Comerç i Treball,  
rafael climent gonzález  
  
  
  
ANNEX  
  
Article 1. Objecte  
1. L'objecte d'aquesta ordre és l'aprovació de les bases reguladores de les ajudes per a la realització de programes de formació dirigits, almenys en un 60 %, per a treballadors ocupats en empreses o centres de treball ubicats a la Comunitat Valenciana o treballadors autònoms residents en aquesta, i en un 20 %, com a mínim, a treballadors desocupats residents també a la Comunitat Valenciana.  
  
Article 3. Entitats beneficiàries  
1. Només podran ser entitats beneficiàries d'aquestes ajudes els centres o entitats de formació acreditats o inscrits que disposen del corresponent número/s de cens en la data publicació de la convocatòria.


Còpia Permalink ELI